CONSILIUL EUROPEI - ORGANIZAŢIE INTERGUVERNAMENTALĂ ŞI INTERPARLAMENTARĂ

 

NOTE DE SINTEZĂ

 

Consiliul Europei este esenţialmente o organizaţie internaţională de tip clasic.

“Potrivit art.1 al Statutului, Consiliul Europei ar fi omnicompetent. Pe lângă protecţia şi promovarea “idealurilor şi principiilor care formează moştenirea comună a statelor membre” (preambul), Organizaţia se poate ocupa de aproape toate problemele colaborării europene: economice, sociale, culturale, ştiinţifice, administrative, juridice şi ale drepturilor omului. Singura limitare a acestei competenţe atotcuprinzătoare constă în faptul că potrivit art.1.d “problemele apărării naţionale nu cad în competenţa Consiliului Europei şi, conform alin.c, participarea statelor-membre ale Consiliului Europei nu trebuie să prejudicieze cooperarea lor la acţiunile sau lucrările ONU ori ale altor organizaţii din care acestea fac parte”* .

Consiliul Europei armonizează politicile statelor-membre şi adoptă practici şi norme comune. În acest scop, el reuneşte, la niveluri diverse, parlamentari, miniştri, experţi guvernamentali, aleşi locali şi regionali.

Consiliul Europei este alcătuit din Comitetul Miniştrilor, Adunarea Parlamentară şi Congresul Puterilor Locale şi Regionale din Europa. 

Studiul documentar îşi propune să facă o scurtă prezentare a celor 3 instanţe, axându-se pe aspecte referitoare la compoziţie, competenţe, procedură decizională, documente şi acte oficiale adoptate de fiecare dintre aceste organisme.

CONSILIUL EUROPEI – ORGANIZAŢIE INTERGUVERNAMENTALĂ ŞI INTERPARLAMENTARĂ

 

CAPITOLUL I

GENERALITĂŢI

1. Înfiinţarea Consiliului Europei. Rolul şi

scopul Organizaţiei

Consiliul Europei este cea mai veche organizaţie interguvernamentală şi interparlamentară europeană, a cărei sarcină principală o constituie întărirea democraţiei, drepturilor omului şi a statului de drept.

“După catastrofa celui de-al doilea război mondial s-a urmărit crearea unui cât mai cuprinzător spaţiu european de pace şi oprirea renaşterii sistemelor totalitare. De aici accentul asupra drepturilor omului şi democraţiei ca sarcină esenţială a Organizaţiei şi contribuţia sa cea mai importantă pentru unitatea Europei”.

Raţiunea de a fi a Consiliului Europei este exprimată clar în Tratatul de la Londra (care constituie Statutul Consiliului Europei), semnat la 5 mai 1949, la Palatul St. James, de: Belgia, Danemarca, Franţa, Irlanda, Italia, Luxemburg, Marea Britanie, Norvegia, Olanda şi Suedia: “Scopul esenţial al Consiliului Europei este acela de a realiza o uniune mai strânsă între membrii săi, pentru a apăra şi promova idealurile şi principiile care constituie patrimoniul lor comun şi pentru a favoriza progresul lor economic şi social”.

Născut din dorinţa de a construi o Europă a păcii, Consiliul Europei a atras, succesiv, în primii 40 de ani de existenţă, toate statele libere de pe continent; începând cu 10 state-membre în 1949, în mai 1989 organizaţia număra 23 de membri.

Consiliul Europei a fost prima structură politică, în 1989, care a acceptat cooperarea europeană cu ţările Europei Centrale şi de Est, confirmându-şi astfel statutul de unică organizaţie capabilă să cuprindă toate democraţiile de pe continent. În 10 ani, numărul membrilor săi a crescut de la 23 la 41, considerându-se “că integrarea este preferabilă excluderii. Organizaţia nu poate influenţa dezvoltarea democratică a unei ţări care doreşte să se alăture familiei statelor democratice, ţinându-le la distanţă. A le oferi sprijin, prin intermediul unui vast program de cooperare este, neîndoielnic, mult mai util”.

Activitatea Consiliului Europei vizează armonizarea politicilor statelor membre şi adoptarea de practici şi norme comune, care să permită: apărarea drepturilor omului şi a democraţiei pluraliste; favorizarea conştientizării şi valorizării identităţii culturale europene; căutarea de soluţii viabile europene pentru problemele societăţii (minorităţi, xenofobie, protecţia mediului înconjurător, bioetica, consumul de droguri etc.); sprijinirea ţărilor din estul şi centrul Europei, prin iniţierea de programe de cooperare complexe, în cadrul reformelor politice, legislative şi constituţionale. 

2. Compoziţia Consiliului Europei

Calitatea de membru al organizaţiei poate fi obţinută numai de statele europene care respectă condiţiile stabilite prin Statutul Consiliului Europei şi care aderă la prevederile Convenţiei europene a drepturilor omului. CEDO nu mai este demult o convenţie obişnuită. Ea este de facto obligatorie pentru toate statele membre, fiind calificată drept convenţie cu rang statutar şi parte din dreptul constituţional al Organizaţiei.

Angajamentele asumate de statele membre

Principala obligaţie a statelor membre este aceea de a respecta principiile statutare ale organizaţiei. Fiecare membru al Consiliului “trebuie să accepte principiile statului de drept şi principiul în virtutea căruia fiecare persoană aflată sub jurisdicţia sa trebuie să se bucure de drepturile şi libertăţile fundamentale ale omului” (art. 3 din Statut).

A doua obligaţie importantă constă în angajamentul fiecărui membru de a colabora la realizarea scopului Consiliului Europei.

În afara acestor categorii de angajamente, mai există alte 2 categorii de angajamente care revin statelor membre: unele decurg din Convenţiile Consiliului Europei acceptate de statele membre; celelalte sunt aşa-numitele “angajamente individualizate”, asumate de statele nou admise în Consiliu în timpul negocierilor de aderare, categorie ce a înregistrat o extensiune notabilă după 1989, în procesul complex de admitere în Organizaţie a tinerelor democraţii din Europa Centrală şi de Est (de ex. angajamentele referitoare la efectuarea unor reforme, adoptarea sau modificarea de legi, în vederea armonizării legislaţiei lor cu standardele Consiliului Europei).

Monitorizarea îndeplinirii angajamentelor

Consiliul Europei dispune de un sistem complex de monitorizare a modului în care statele membre îşi respectă angajamentele asumate, care cuprinde atât proceduri judiciare cât şi nejudiciare.

Procedura judiciară a fost stabilită de Convenţia europeană a drepturilor omului.

Convenţia socială europeană, Convenţia europeană pentru prevenirea torturii şi Convenţia-cadru pentru protecţia minorităţilor naţionale conţin prevederi referitoare la monitorizarea îndeplinirii angajamentelor asumate de către părţile contractante. 

O formă de monitorizare constă în examinarea periodică, de către comisiile permanente ale Consiliului Europei, a aplicării de către părţile contractante, a instrumentelor internaţionale elaborate sub auspiciile Consiliului.

În acţiunea de monitorizare, sunt implicate direct următoarele organe ale Consiliului: Comitetul Miniştrilor, Adunarea Parlamentară, Secretariatul Consiliului şi Congresul Puterilor Locale şi Regionale din Europa.

Dacă iniţial acest gen de monitorizare se limita la statele membre din Europa Centrală şi de Est, admise recent în Organizaţie, ulterior el s-a extins la totalitatea statelor membre. “Declaraţia de la Viena”, adoptată la reuniunea la vârf de la 9 octombrie 1993, a jucat un rol esenţial în această privinţă, şefii de stat şi de guvern declarându-se “hotărâţi să asigure respectarea deplină a angajamentelor acceptate de toate statele membre ale Consiliului Europei”.

Admiterea de noi membri

În Statutul C.E. (art.3, coroborat cu art.4 şi preambulul Statutului) se arată că, spre a putea fi invitat să devină membru, un stat trebuie să fie european, democratic, să respecte principiul supremaţiei legii şi să garanteze respectarea drepturilor omului “oricărei persoane aflate sub jurisdicţia sa”. 

În scopul aplicării art.4 din Statut, Adunarea Parlamentară a definit termenul de “stat european” astfel: teritoriul unui stat situat pe continentul european; statele transcontinentale al căror teritoriu este doar în parte european din punct de vedere geografic; statele trans-caucaziene (Georgia, Armenia, Azerbaidjan), cu condiţia ca ele să-şi manifeste ferm voinţa de a fi considerate ca făcând parte din Europa.

Statutul prevede (la art.5) şi posibilitatea invitării unor state europene, “în circumstanţe speciale”, să devină membri asociaţi ai Consiliului. Un membru asociat are dreptul să fie reprezentat numai în Adunarea Parlamentară a Consiliului Europei.

Aprecierea privind capacitatea noilor candidaţi de a se conforma prevederilor statutare şi voinţa lor de a le aplica este o prerogativă care aparţine atât Comitetului Miniştrilor, cât şi Adunării Parlamentare.

Comitetul Miniştrilor invită un stat să devină membru plin, în funcţie de avizul adoptat de Adunarea Parlamentară. Conform Rezoluţiei statutare din 1951, acest aviz nu are caracter obligatoriu. În realitate, însă, îl are. 

În problema admiterii de noi membri (şi nu numai) Adunarea Parlamentară nu a adoptat niciodată o atitudine dogmatică, ci s-a ghidat după “etica responsabilităţii”, care presupune o adâncă preocupare pentru posibilele consecinţe ale propriilor acţiuni. 

Astfel, Portugalia a fost admisă în C.E., în 1976, deşi Constituţia portugheză nou adoptată conţinea prevederi care erau în contradicţie cu standardele C.E. Adunarea Parlamentară a considerat atunci că tânăra democraţie portugheză avea nevoie de o încurajare. Rezultatul nu a întârziat să apară, Constituţia Portugaliei fiind ulterior supusă unor revizuiri pentru realizarea concordanţei cu standardele C.E. 

În cazul admiterii statului Lichtenstein, în 1978, discriminarea femeilor (care nu obţinuseră încă dreptul la vot) a fost criticată de Adunarea Parlamentară. Ea a acordat totuşi acestei ţări beneficiul îndoielii, exprimându-şi speranţa că acestei forme de discriminare i se va pune capăt. Lucru care s-a şi întâmplat în 1985, când femeile au obţinut dreptul de a vota.

După obţinerea avizului Adunării, Comitetul Miniştrilor decide printr-o rezoluţie admiterea statului în cauză ca membru al Organizaţiei şi autorizează Secretarul general să adreseze guvernului acestuia invitaţia de aderare.

 

Statutul de observator

Statutul de observator poate fi atribuit oricărui stat sau organizaţii internaţionale interguvernamentale care acceptă să respecte principiile democraţiei, supremaţia dreptului, precum şi drepturile şi libertăţile fundamentale ale omului şi care doreşte să coopereze cu Consiliul Europei.

Statele şi organizaţiile internaţionale interguvernamentale care beneficiază de acest statut pot trimite observatori la reuniunile comitetelor de experţi interguvernamentali şi la conferinţele miniştrilor specializaţi, dar nu şi la reuniunile Comitetului Miniştrilor sau ale Adunării Parlamentare. Ele pot numi un observator permanent pe lângă Consiliul Europei.

 

Statutul de invitat special

În scopul facilitării procesului de aderare a ţărilor Europei Centrale şi de Est, Adunarea Parlamentară a instituit, în 1989, statutul de invitat special, aplicabil tuturor parlamentelor naţionale ale statelor europene nemembre care au ratificat sau au aderat la Actul final de la Helsinki.

Statutul de invitat special (“inventat” în 1989 de către parlamentarul liberal elveţian Peter Sager) acordă parlamentelor care beneficiază de el, la cererea lor şi în urma deciziei Biroului Adunării Parlamentare, dreptul de a participa la lucrările Adunării şi la lucrările majorităţii comisiilor, cu drepturi depline, cu excepţia celui de a vota şi de a depune propuneri de texte spre a fi adoptate de Adunare, sau amendamente la aceste texte.

Retragerea din Consiliul Europei

Retragerea din Consiliul Europei este un drept suveran al fiecărui stat membru. Statul care doreşte să se retragă din Organizaţie trebuie să adreseze o notificare oficială Secretarului general în legătură cu intenţia sa (art.7 din Statut).

Retragerea devine efectivă la sfârşitul anului financiar în care s-a făcut notificarea, dacă aceasta s-a produs în timpul primelor 9 luni ale anului financiar. Dacă notificarea s-a făcut în ultimele 3 luni ale anului financiar, ea devine efectivă la sfârşitul viitorului an financiar.

Suspendarea şi retragerea calităţii de membru

Art.8 din Statut prevede că oricărui membru al Organizaţiei, care a încălcat în mod grav cele 3 principii fundamentale, îi pot fi suspendate drepturile de reprezentare. Mai mult, Comitetul Miniştrilor îi poate cere să se retragă din consiliu, retragerea fiind în acest caz, o sancţiune.

 

 

 

CAPITOLUL II 

STRUCTURA CONSILIULUI EUROPEI

Consiliul Europei este alcătuit din următoarele instanţe:

· Comitetul Miniştrilor, organ de decizie care reuneşte miniştrii afacerilor externe din cele 41 de state membre.

· Adunarea Parlamentară, organ deliberativ format din 296 de reprezentanţi şi 296 supleanţi, aleşi de parlamentele statelor membre, compoziţia fiecărei delegaţii naţionale reflectând compoziţia parlamentului de origine.

· Congresul Puterilor Locale şi Regionale din Europa, organ consultativ care numără 291 de reprezentanţi şi 291 supleanţi şi care are vocaţia de a asigura întărirea structurilor democratice la nivel local.

CONSILIUL EUROPEI

ORGANIZAŢIE INTERGUVERNAMENTALĂ ŞI INTERPARLAMENTARĂ

 

 

 

	COMITETUL MINIŞTRILOR

 

 

- ORGAN DE DECIZIE CARE REPREZINTĂ DIRECT GUVERNELE STATELOR MEMBRE

 

 

 

- ALCĂTUIT DIN 41 DE MINIŞTRI DE EXTERNE
	ADUNAREA PARLAMENTARĂ

 

- ORGAN DELIBERATIV CARE REUNEŞTE FORŢELE POLITICE ALE STATELOR-MEMBRE

 

 

 

- 296 REPREZENTANŢI
	CONGRESUL PUTERILOR LOCALE ŞI REGIONALE DIN EUROPA

- ORGAN CU CARACTER CONSULTATIV CARE ACORDĂ ASISTENŢĂ NOILOR STATE-MEMBRE, ÎN DOMENIUL AUTONOMIEI LOCALE ŞI REGIONALE

 

- 291 REPREZENTANŢI


 

	 

SECRETARIATUL ORGANIZAŢIEI

ORGAN CU UN ROL ESENŢIALEMENTE TEHNIC ŞI ADMINISTRATIV

1.200 FUNCŢIONARI


 

1. COMITETUL MINIŞTRILOR

 

Supranumit “Vocea guvernelor”, Comitetul Miniştrilor îndeplineşte un rol triplu: de prezentare, în condiţii de egalitate, a abordărilor şi poziţiilor naţionale cu privire la problemele cu care se confruntă societăţile Europei, de elaborare a răspunsurilor europene la aceste probleme şi provocări şi de apărare (împreună cu Adunarea Parlamentară) a valorilor fundamentale ale Consiliului Europei.

1.1. Comitetul Miniştrilor, organ statutar al 

Consiliului Europei

Componenţă. Comitetul Miniştrilor reuneşte miniştrii afacerilor externe din cele 41 de state membre. 

Lucrările curente ale Comitetului se realizează de Delegaţii Miniştrilor. Fiecare ministru desemnează un delegat, care este cel mai adesea şi reprezentantul permanent al statului membru. Reprezentanţii permanenţi sunt acreditaţi oficial pe lângă Consiliu şi beneficiază de statut diplomatic. 

Preşedinţia Comitetului Miniştrilor se asigură prin rotaţie, pe o durată de 6 luni, schimbându-se cu ocazia fiecărei sesiuni, potrivit ordinii alfabetice engleze a statelor membre.

Preşedinţia reuniunilor Delegaţilor este deţinută de reprezentantul permanent al statului care asigură preşedinţia Comitetului Miniştrilor. 

Sesiunile ministeriale au loc de 2 ori pe an (în aprilie/mai şi octombrie/noiembrie). În general, reuniunile se desfăşoară la Strasbourg, la sediul Consiliului Europei şi durează o zi.

La cererea unuia dintre membrii săi sau a Secretarului general şi cu acordul a 2/3 din majoritatea reprezentanţilor, Comitetul Miniştrilor poate ţine şi reuniuni speciale.

Ordinea de zi şi conţinutul sesiunilor ministeriale. Secretarul general stabileşte o ordine de zi provizorie, pentru fiecare sesiune a Comitetului. Ea cuprinde: rezoluţiile Adunării Parlamentare menţionate în Statut; problemele a căror examinare a fost solicitată de un membru sau de Secretarul general şi eventual propuneri de rezoluţii; fixarea datei şi locului următoarei reuniuni.

O şedinţă este statutară dacă la ea participă majoritatea membrilor Comitetului.

Şedinţele Comitetului Miniştrilor se ţin cu uşile închise; discuţiile sunt consemnate într-un proces-verbal confidenţial şi sintetizate într-un comunicat comun, care se dă publicităţii.

În practică, cu prilejul fiecărei sesiuni ministeriale, Preşedintele şi Secretarul general organizează câte o conferinţă de presă.

1.2. Procedura de adoptare a deciziilor

Din punctul de vedere al majorităţii necesare pentru adoptarea deciziilor de către Comitet, se disting 4 categorii de decizii: 

a) Decizii care se iau cu unanimitate de voturi (art. 20 din Statut):

· recomandările către guverne;

· problemele legate de rapoartele pe care Comitetul Miniştrilor le prezintă Adunării Parlamentare;

· deciziile legate de procedura secretă a reuniunilor miniştrilor;

· deciziile privind ţinerea sesiunilor Adunărilor Parlamentare în altă localitate decât Strasbourg;

· hotărâri referitoare la amendarea unor prevederi ale Statutului Organizaţiei;

· orice altă chestiune pe care, datorită importanţei ei, Comitetul decide să o supună regulii unanimităţii.

b) Deciziile adoptate cu majoritatea de două treimi sunt cele referitoare la admiterea de noi membri.

c) Hotărârile importante ale Comitetului (ca de exemplu, cea referitoare la stabilirea bugetului şi a Programului de activităţi internaţionale) se adoptă cu o majoritate de două treimi din voturile exprimate de majoritatea reprezentanţilor care au dreptul să facă parte din Comitet.

d) Deciziile adoptate cu majoritate simplă de voturi sunt cele referitoare la problemele care ţin de Regulamentul interior sau de reglementările financiare şi administrative.

De regulă, Comitetul evită să adopte decizii cu vot majoritar şi chiar să recurgă la vot, căutând realizarea consensului (excepţie fac unele probleme de procedură şi atribuţiunile exercitate în aplicarea Convenţiei europene a drepturilor omului).

3. Competenţele statutare ale Comitetului Miniştrilor

a) Dialogul politic, care vizează următoarele obiective: examinarea aspectelor politice ale cooperării europene; realizarea unei armonizări a poziţiilor asupra problemelor internaţionale de interes comun; discutarea unor evenimente legate de promovarea sau violarea flagrantă a principiilor Consiliului Europei şi adoptarea unei atitudini comune; facilitarea adoptării de măsuri concrete pentru soluţionarea unor probleme importante ale societăţii europene; contribuirea, în măsura posibilului şi în acord cu părţile în cauză, la rezolvarea problemelor existente între statele membre.

b) Adoptarea şi urmărirea aplicării Programului interguvernamental de activităţi. La sfârşitul fiecărui an, Delegaţii Miniştrilor adoptă un program interguvernamental de activităţi (corelat cu bugetul pentru anul următor), în cele nouă domenii de activitate ale Consiliului: democraţie, libertăţi şi drepturi fundamentale; mediu şi comunicaţie; probleme sociale şi economice; educaţie, cultură, patrimoniu, sport; tineret; sănătate; gestiunea spaţiului şi mediului natural; democraţie locală; cooperare juridică.

Principalele criterii şi orientări în stabilirea priorităţilor activităţilor interguvernamentale sunt: contribuţia la procesul de construcţie europeană; interesul manifestat de către un număr mare de state pentru o participare activă; ameliorarea relaţiilor cu statele europene nemembre; cooperarea cu ţările din Europa Centrală şi de Est; protecţia minorităţilor naţionale; lupta împotriva intoleranţei; cooperarea culturală; cooperarea transfrontalieră; coeziunea socială; mediul natural şi urban; fluxurile de migraţie.

Potrivit Statutului, Comitetul Miniştrilor este abilitat să creeze, în scopurile pe care le consideră necesare, comitete sau comisii cu caracter consultativ sau tehnic. În structura Consiliului Europei, există în prezent peste 30 comitete directoare (investite cu răspunderea activităţilor interguvernamentale într-un anumit sector de activitate) şi de comitete ad-hoc (create într-un scop precis).

c) Adoptarea de recomandări către statele membre. În cazul adoptării de către guverne a unei politici comune faţă de anumite probleme concrete, Comitetul Miniştrilor poate adresa recomandări guvernelor statelor membre. Ele sunt adoptate cu votul unanim al reprezentanţilor prezenţi la şedinţă.

Expresie colectivă a opiniei guvernamentale a membrilor Consiliului Europei, recomandările au o autoritate morală certă, chiar dacă nu au forţa juridică obligatorie a convenţiilor.

d) Încheierea de convenţii şi acorduri. Din proprie iniţiativă sau la recomandarea Adunării Parlamentare, Comitetul Miniştrilor examinează măsurile ce se impun pentru înfăptuirea ţelurilor Consiliului Europei. Concluziile lui pot avea forma unei convenţii sau a unui acord.

Secretarul general va supune convenţia sau acordul în cauză, ratificării de către statele membre, instrumentul juridic respectiv neangajând decât ţările care l-au ratificat.

În cei 50 de ani de existenţă, Consiliul Europei a adoptat şi a deschis spre semnare şi ratificare 174 de convenţii şi acorduri în diverse domenii, cele mai importante fiind: Convenţia europeană a drepturilor omului şi cele 11 protocoale ale sale; Carta socială europeană; Convenţia asupra prevenirii torturii şi a pedepselor sau tratamentelor inumane sau degradante; Convenţia culturală europeană; Convenţia-cadru pentru protecţia minorităţilor naţionale.

e) Competenţe stabilite prin convenţii internaţionale. Comitetului Miniştrilor îi revin anumite răspunderi în aplicarea unor convenţii ale Consiliului Europei.

În urma intrării în vigoare, în noiembrie 1998, a Protocolului adiţional nr. 11 la Convenţia europeană a drepturilor omului (prin care s-a hotărât crearea Curţii europene unice a drepturilor omului), Comitetului îi revine un rol important în controlul aplicării sentinţelor Curţii europene a drepturilor omului. 

Şi alte instrumente ale Consiliului Europei – Carta socială europeană, Codul european de securitate – conferă Comitetului Miniştrilor funcţii privind controlul aplicării lor.

f) Admiterea de noi state membre. După cum s-a prezentat la Capitolul I, Secţiunea 1.2., aprecierea privind capacitatea noilor candidaţi de a se conforma prevederilor statutare şi voinţa lor de a le aplica este o prerogativă care aparţine atât Comitetului Miniştrilor, cât şi Adunării Parlamentare.

Comitetul Miniştrilor invită un stat să devină membru plin, în funcţie de avizul adoptat de Adunarea Parlamentară. Conform Rezoluţiei statutare din 1951, acest aviz nu are caracter obligatoriu. În realitate, însă, îl are. 

g) Punerea în practică a programelor de cooperare şi asistenţă în favoarea ţărilor din Europa Centrală şi de Est. Programele au ca scop sprijinirea acestor state în procesul de instaurare a unui regim de democraţie pluralistă, de respectare a drepturilor omului şi a principiilor statului de drept şi integrarea lor treptată în Consiliul Europei şi în alte structuri europene.

Ele sunt concepute pe trei planuri majore:

· promovarea informaţiei, a dialogului politic şi a unei bune cunoaşteri reciproce;

· cooperare şi asistenţă pentru promovarea democraţiei pluraliste, a drepturilor omului şi a statului de drept;

· integrarea progresivă în programele, instituţiile şi structurile Consiliului Europei.

h) Competenţe în domeniul financiar-administrativ. Comitetul Miniştrilor decide, cu efect obligatoriu, asupra oricărei probleme referitoare la organizarea şi aranjamentele interioare ale Consiliului Europei, adoptând în acest scop, dispoziţii financiare şi administrative, care îmbracă uneori forma unor rezoluţii (decizii cu caracter definitiv).

În materie financiară. Proiectul de buget al Consiliului Europei se prezintă anual, de către Secretarul general, spre examinare şi aprobare, Comitetului Miniştrilor. Acesta repartizează cheltuielile Secretariatului şi alte cheltuieli comune, între statele membre.

Comitetul Miniştrilor aprobă, periodic, statutul funcţionarilor Secretariatului, baremurile de remunerare a acestora şi, ca parte integrantă a bugetului anual, schema posturilor permanente şi organizarea Secretariatului.

În materie administrativă. Numirea în posturile de Secretar general, Secretar general adjunct şi Grefier al Adunării Parlamentare face obiectul unor proceduri speciale.

Examinarea candidaturilor pentru aceste posturi se face de Comitetul Miniştrilor, cu consultarea Adunării Parlamentare, în cadrul Comitetului mixt. Comitetul Miniştrilor supune apoi Adunării Parlamentare o listă de candidaţi, conţinând cel puţin două nume pentru fiecare din cele trei posturi.

Alegerea se face de către Adunarea Parlamentară.

Cei trei funcţionari superiori sunt numiţi pentru o perioadă de 5 ani şi pot fi realeşi. 

Secretarul general asigură gestiunea administrativă a personalului; în cazul numirii funcţionarilor de rang superior el se consultă cu Delegaţii Miniştrilor. Pentru numirea controlorului financiar şi a Secretarului Comitetului Miniştrilor, este necesară aprobarea Comitetului Miniştrilor.

Încetarea activităţii acestora în posturile respective se decide de Secretarul general, cu asentimentul Comitetului Miniştrilor.

 

3. Relaţiile Comitetului Miniştrilor cu celelalte organe ale

Consiliului Europei

a. Relaţiile Comitetului Miniştrilor cu Adunarea Parlamentară îmbracă următoarele forme:

· prezentarea de către Comitetul Miniştrilor a rapoartelor prevăzute de Statut: cu ocazia fiecărei sesiuni parţiale a Adunării Parlamentare, Comitetul Miniştrilor publică un raport intitulat: “Comunicare privind activităţile Comitetului Miniştrilor: raport statutar”. El reprezintă o analiză a modului de aplicare a programului interguvernamental de la ultima sesiune parţială; 

· cereri de avize adresate Adunării Parlamentare; 

· prezentarea de către Adunarea Parlamentară a concluziilor asupra problemelor dezbătute, sub forma unei recomandări adresate Comitetului Miniştrilor;

· atitudinea adoptată faţă de recomandările formulate de Adunarea Parlamentară; hotărârile Adunării Parlamentare – recomandări, rezoluţii, avize, directive – sunt înscrise pe ordinea de zi a primei reuniuni a Delegaţilor Miniştrilor, de după fiecare sesiune a Adunării.

Comitetul Miniştrilor publică răspunsurile adresate Adunării Parlamentare într-o culegere intitulată “Decizii adoptate”, corespunzător reuniunii la care a fost adoptat răspunsul. Mai târziu, aceste răspunsuri apar separat în seria “Documente oficiale ale Adunării Parlamentare”.

Prin natura lui, un răspuns trebuie publicat. Conform art. 20 şi 21 din Statut, orice text referitor la o reuniune a Comitetului Miniştrilor trebuie să fie votat în unanimitate pentru a fi publicat, ceea ce, uneori, a întârziat mult publicarea răspunsurilor către Adunare.

Pentru remedierea acestei situaţii, Delegaţii Miniştrilor au luat, în noiembrie 1994, următoarea decizie:

“Delegaţii, constatând că în Statut nu există o dispoziţie contrară, sunt de acord ca de acum înainte, să adopte răspunsurile către Adunarea Parlamentară cu majoritatea prevăzută la art. 20 (d) din Statut (2/3 din reprezentanţi), înţelegându-se faptul că vor fi depuse toate eforturile pentru a se ajunge la un consens într-un termen rezonabil”.

Comitetul Miniştrilor poate accepta sau refuza o recomandare a Adunării, dar, în general, el adoptă cel puţin un răspuns cu privire la această recomandare.

· răspunsuri la întrebări; întrebările puse în vederea obţinerii unui răspuns scris pot fi adresate, în orice moment, de către parlamentari, Comitetului Miniştrilor, prin intermediul preşedintelui Adunării Parlamentare. Ele trebuie să vizeze subiecte care figurează sau au figurat pe ordinea de zi a Adunării. Preşedintele decide asupra admisibilităţii întrebării şi o transmite Comitetului Miniştrilor.

Întrebările puse în vederea obţinerii unui răspuns oral - orice parlamentar poate depune pe perioada unei sesiuni parţiale o singură întrebare, la care să obţină un răspuns oral şi care se adresează Preşedintelui Comitetului Miniştrilor.

Reprezentarea Comitetului Miniştrilor la dezbaterile Adunării Parlamentare. Comitetul Miniştrilor poate împuternici un reprezentant sau orice ministru al unui stat membru să prezinte Adunării Parlamentare punctul său de vedere asupra unei anumite probleme.

Orice membru al Comitetului se poate adresa Adunării Parlamentare, în numele guvernului său sau în nume personal, într-o anumită problemă aflată pe ordinea de zi a acesteia.

Orice reprezentant al Comitetului Miniştrilor sau un delegat al său poate asista la lucrările Adunării şi al comisiilor sale şi poate lua cuvântul atunci când solicită acest lucru.

Comitetul mixt este principalul organ de coordonare a activităţilor Comitetului Miniştrilor şi Adunării Parlamentare, având ca atribuţii:

· examinarea problemelor de interes comun pentru cele 2 foruri;

· discutarea unor teme de însemnătate deosebită pentru Consiliul Europei (relaţiile cu ţările din Europa Centrală şi de Est, cererile de aderare, probleme legate de activităţile interguvernamentale, reformele instituţionale sau resursele financiare ale organizaţiei);

· formularea de propuneri pentru ordinea de zi a reuniunilor Comitetului Miniştrilor şi Adunării Parlamentare;

· analiza unor măsuri vizând aplicarea recomandărilor adoptate de Comitet sau Adunare.

Comitetul mixt este alcătuit din câte un reprezentant al guvernului fiecărui stat membru al Consiliului Europei şi dintr-un număr egal de reprezentanţi ai Adunării, inclusiv preşedintele acesteia, care asigură şi preşedinţia reuniunilor Comitetului mixt. Secretarul general al Consiliului Europei participă cu titlu consultativ la reuniunile Comitetului mixt.

Comitetul mixt deliberează cu uşile închise, nu adoptă decizii (deci nu votează), iar concluziile discuţiilor nu se consemnează în procese verbale sau protocoale.

Comitetul mixt se întruneşte, de regulă, o dată pe an, cu prilejul sesiunii ministeriale de toamnă a Comitetului Miniştrilor, în forma unui “Comitet mixt lărgit” sau a unui “colocviu”, sau ori de câte ori situaţia o cere.

a. Relaţiile cu Congresul Puterilor Locale şi Regionale din Europa. 

Comitetul Miniştrilor şi Adunarea Parlamentară consultă Congresul asupra problemelor care sunt de natură să pună în cauză competenţele şi interesele esenţiale ale colectivităţilor locale şi regionale.

Recomandările şi avizele Congresului Puterilor Locale şi Regionale din Europa sunt adresate, după caz, Comitetului sau Adunării, sau ambelor foruri.

Pentru recomandările adresate Comitetului, Delegaţii miniştrilor pot adopta un răspuns către Congres. Dacă recomandarea este adresată simultan Comitetului şi Adunării, Comitetul Miniştrilor formulează un răspuns căte C.P.L.R.E., după ce Adunarea s-a pronunţat asupra recomandării în cauză.

b. Relaţiile dintre Comitetul Miniştrilor şi conferinţele ministeriale de specialitate. Comitetul Miniştrilor are un rol important în stabilirea unor raporturi speciale de lucru cu fiecare dintre conferinţele ministeriale de specialitate, rol care vizează: pregătirea conferinţelor; participarea unor state nemembre şi a unor organizaţii internaţionale în calitate de observator; ordinea de zi; aplicarea deciziilor respectivelor conferinţe.

3. Principalele comisii permanente şi ad-hoc ale

Comitetului Miniştrilor

Comisiile permanente sau ad-hoc au în responsabilitate porţiuni însemnate din Programul interguvernamental de activităţi, aflându-se în subordinea directă a Comitetului Miniştrilor.

Cele mai importante comisii sunt: Comisia permanentă pentru drepturile omului; Comisia permanentă pentru egalitatea dintre femei şi bărbaţi; Comitetul ad-hoc de experţi pentru schimburi de păreri privind activităţile vizând stabilirea de norme ale Naţiunilor Unite în domeniul drepturilor omului; Comitetul ad-hoc de experţi privind problemele dimensiunii umane a O.S.C.E.; Comitetul ad-hoc de experţi privind mecanismul de îndeplinire a Convenţiei-cadru pentru protecţia minorităţilor; Comisia permanentă privind mass-media; Comisia securităţii sociale europene; Comisia permanentă privind politica socială; Comisia permanentă pentru folosirea forţei de muncă; Comisia permanentă privind infracţiunea; Comisia populaţiei europene; Consiliul cooperării culturale; Comisia pentru dezvoltarea sportului; Comisia învăţământului superior şi cercetării; Comisia patrimoniului cultural; Comisia educaţiei; Comisia culturală; Comisia permenentă europeană pentru cooperare interguvernamentală în domeniul tineretului; Comisia europeană a sănătăţii; Consiliul pentru strategia pan-europeană a diversităţii biologice şi a peisajului; Comisia pentru activităţile Consiliului Europei în domeniul diversităţii biologice şi a peisajului; Comisia permanentă privind puterile locale şi regionale; Comisia europeană privind cooperarea juridică; Comisia europeană privind problemele criminale; Comisia permanentă privind bioetica; Comitetul ad-hoc de experţi privind aspectele legale ale azilului teritorial, refugiaţilor şi apatrizilor; Comisia consilierilor juridici privind dreptul internaţional public.

1. ADUNAREA PARLAMENTARĂ A

CONSILIULUI EUROPEI

Creată în 1949, pe baza unui tratat interguvernamental, Adunarea Parlamentară a Consiliului Europei poate fi considerată cea mai veche adunare parlamentară pluralistă internaţională.

Integrarea unui for parlamentar într-o organizaţie internaţională, în 1949, a însemnat o noutate. Până în prezent există puţine adunări parlamentare internaţionale fondate în baza prevederilor unui tratat internaţional şi care sunt, în acelaşi timp, parte integrantă a unei organizaţii internaţionale (îndeplinirea ambelor condiţii se realizează, de exemplu, în cazul Parlamentului European al Adunării U.E.O. şi al Consiliului Nordic).

Un răspuns complet la întrebarea “Ce este Adunarea Parlamentară a Consiliului Europei?” l-a dat preşedintele în exerciţiu al Adunării Parlamentare, Lord Russell-Johnston, la Reuniunea parlamentară de la Strasbourg, 5-6 mai 2000, în documentul introductiv intitulat “Rolul complementar al adunărilor parlamentare europene în construcţia marii Europe democratice”. El a definit Adunarea Parlamentară ca fiind: 

- un Parlament pentru Europa, forum politic cu rol de coeziune unic, care se reflectă în structurile sale, în metodele de lucru şi în răspunderile pe care le are faţă de Comitetul Miniştrilor; 

- un organ de decizie care îşi asumă răspunderi decizionale importante în cadrul Consiliului Europei (alege judecătorii Curţii europene a drepturilor omului, comisarul pentru drepturile omului, secretarul general al C.E.);

- un motor politic pentru Organizaţie: prin intermediul recomandărilor, rezoluţiilor şi al activităţii desfăşurate direct pe teren, Adunarea îşi întăreşte influenţa politică în cadrul Consiliului Europei;

- un apărător al drepturilor omului: este iniţiatoarea tuturor măsurilor vizând extinderea şi îmbunătăţirea aplicării Convenţiei europene a drepturilor omului (CEDO a fost elaborată în anul 1950, ca urmare a unei recomandări făcută Comitetului Miniştrilor de către Adunarea Parlamentară);

- un protector al minorităţilor naţionale: ea se află la originea Convenţiei-cadru privind protecţia minorităţilor naţionale;

- un factor activ în extinderea spaţiului juridic european: Consiliul Europei a elaborat până în prezent peste 170 de convenţii şi tratate europene, care înlocuiesc circa 130.000 tratate bilaterale. Aproximativ 40% din aceste instrumente juridice au fost adoptate la iniţiativa Adunării;

- un forum parlamentar european şi mondial pentru problemele economice: prin intermediul Comisiei sale economice şi de dezvoltare, Adunarea reprezintă forumul parlamentar la OCDE în dezbaterea situaţiei economice mondiale şi la BERD în ce priveşte evoluţia procesului de tranziţie din Europa Centrală şi de Est.

- factor activ în lărgirea şi consolidarea spaţiului de democraţie şi libertate: după căderea zidului Berlinului, Adunarea a definit frontierele geografice, calendarul şi condiţiile de lărgire a Consiliului Europei;

- organizaţie care înfruntă noile provocări apărute ca urmare a evoluţiei societăţii, căutând soluţii europene problemelor legate de: Internet, securitate alimentară, clonare genetică sau de utilizare de transplanturi animale.

2.1. Structura organizatorică a Adunării Parlamentare

Membrii Adunării Parlamentare. Adunarea Parlamentară este alcătuită din membrii delegaţiilor naţionale desemnate de parlamentele statelor membre. Compoziţia delegaţiilor reflectă reprezentarea diferitelor partide în sistemul parlamentar al fiecărei ţări.

Este un fapt acceptat că, în prezent, Adunarea Parlamentară este aceea care hotărăşte în problema reprezentării statelor membre în cadrul său. 

Adunarea Parlamentară poate refuza deplinele puteri ale unor membri sau chiar ale unei întregi delegaţii, dacă ea consideră că delegaţia naţională nu reflectă raportul de forţe din interiorul respectivului parlament. În 1963, Adunarea Parlamentară a indicat autorităţilor cipriote că, în cazul în care la deschiderea sesiunii următoare nu vor include în delegaţia lor un cipriot-turc, deplinele puteri ale delegaţiei cipriote nu vor fi aprobate. Întrucât nu s-a ajuns la un acord între cele două comunităţi, timp de peste 19 ani Ciprul nu a fost reprezentat în Adunarea Parlamentară. 

Art.25 din Statutul Consiliului Europei stipulează că: “Nici unui reprezentant nu i se poate retrage mandatul în cursul unei sesiuni a Adunării Parlamentare fără asentimentul acesteia”. (La Atena, în aprilie 1967, Adunarea Parlamentară a respins imediat o notificare a guvernului coloneilor din Atena, prin care se anunţa încheierea mandatului parlamentarilor greci la Consiliul Europei. Sau, după intervenţia militară din Turcia din 1980, noile autorităţi au acordat toate facilităţile necesare foştilor parlamentari turci pentru continuarea participării lor la reuniunile Adunării Parlamentare. Dar Adunarea nu a putut, din punct de vedere legal, să accepte acreditarea unor persoane care nu mai deţineau calitatea de parlamentari).

Au existat şi situaţii în care un parlament naţional a dorit să-şi modifice delegaţia în cursul unei sesiuni, dar Adunarea Parlamentară a insistat asupra respectării prevederilor art.25 (un membru al delegaţiei naţionale nu poate fi înlocuit decât după alegeri legislative, în caz de deces, de demisie sau dacă devine membru al guvernului).

Numărul total al membrilor Adunării Parlamentare este de 582 (196 membri plini şi 196 membri supleanţi), la care se adaugă un număr de 15 invitaţi speciali şi 18 observatori. 

Preşedintele Adunării Parlamentare este ales anual, pentru o perioadă de maximum 3 sesiuni. 

În timp ce în Comitetul Miniştrilor fiecare stat-membru dispune de un vot (conform principiului clasic al organizării interguvernamentale “un stat, un vot”), în Adunarea Parlamentară numărul de reprezentanţi şi deci de voturi este determinat de mărimea populaţiei fiecărei ţări. Cel mai mare număr de reprezentanţi este 18 şi cel mai mic 2 (s-a avut în vedere ca cel mai mic stat să dispună de cel puţin 2 locuri, pentru ca atât reprezentantul guvernului, cât şi cel al opoziţiei să poată lua cuvântul în cadrul Adunării Parlamentare).

Biroul Adunării Parlamentare se compune din preşedinte, 18 vice-preşedinţi şi preşedinţii grupurilor politice. Biroul are funcţii multiple: pregătirea ordinii de zi a Adunării, trimiterea de documente către comisii, organizarea activităţilor curente, menţinerea de relaţii cu alte organisme internaţionale, autorizarea reuniunilor comisiilor Adunării etc.

Comisia permanentă cuprinde Biroul, preşedinţii Comisiilor generale şi membrii desemnaţi de Adunare. Se reuneşte de cel puţin două ori pe an şi acţionează în numele Adunării, atunci când aceasta nu este în sesiune. În fiecare an, una din reuniunile Comisiei permanente are loc, de regulă, în unul din statele membre.

Secretariatul Adunării. Deşi Consiliul Europei are un Secretariat unic, aflat în slujba organelor sale statutare, Adunarea dispune de o unitate de secretariat proprie, condusă de Grefierul Adunării. 

Grupurile politice. Istoria grupurilor politice ale Consiliului este relativ recentă. Abia în 1964, Regulile de procedură ale Adunării Consultative (actuala Adunare Parlamentară) au menţionat în mod discret posibilitatea ca membrii ei să poată forma grupuri politice.

În procesul de constituire, grupurile politice s-au confruntat cu serioase dificultăţi, datorate pe de o parte complexităţii originare a Consiliului Europei şi pe de altă parte rolului dominant atribuit de Adunarea Parlamentară delegaţiilor naţionale.

Deşi grupurile politice sunt menţionate în Regulamentul Adunării din 1964, doar în vara anului 1995, Consiliul a răspuns presiunilor exercitate de Grefierul Adunării şi de Secretarul general de a acorda grupurilor politice statut oficial.

Formarea unui grup se hotărăşte de cel puţin 20 de membri, care fac parte din cel puţin 6 delegaţii diferite.

Membrii Adunării sunt totalmente liberi să aleagă grupul din care vor să facă parte; în luarea acestei decizii ei nu sunt constrânşi de apartenenţa la partidul lor naţional, ci aleg grupul care corespunde cel mai bine afinităţilor lor politice.

Regulamentul Adunării Parlamentare a luat în consideraţie importanţa crescândă a grupurilor politice. În martie 1993, a fost creat Comitetul ad-hoc al preşedinţilor grupurilor politice, care îl asistă pe preşedintele Adunării Parlamentare în luarea deciziilor. Din ianuarie 1995, Grupul preşedinţilor are dreptul să participe şi să voteze în Biroul şi Comisia permanentă ale Adunării Parlamentare.

În prezent, în cadrul Adunării Parlamentare există 5 grupuri politice: Grupul Socialist, Grupul Partidului Popular European Creştin şi Democrat, Grupul Liberal, Democratic şi Reformator, Grupul Democraţilor Europeni şi Grupul Stângii Europene Unificate.

Grupul Socialist (192 membri) are ca obiectiv crearea condiţiilor politice şi organizatorice propice realizării practice a principiilor fundamentale ale socialismului democratic în interiorul Organizaţiei şi în statele-membre ale C.E., precum şi apărării, respectării şi aplicării drepturilor omului, promovării păcii şi justiţiei sociale, protejării oamenilor faţă de modificările ameninţătoare ale mediului înconjurător.

Grupul Partidului Popular European Creştin şi Democrat (154 membri) promovează cooperarea în Europa într-un cadru social şi democratic bazat pe libertatea individuală şi pe conceptul responsabilităţii creştine.

Dezbaterea problemelor aflate pe agenda de lucru a Adunării, a deciziilor privind politica externă a C.E. şi elaborarea de propuneri proprii în domeniu, cooperarea cu celelalte grupuri politice aparţinând altor instituţii europene constituie câteva din atribuţiile acestui grup politic.

Grupul Liberal, Democratic şi Reformator (82 membri) caută să realizeze un echilibru între interesele societăţii şi aspiraţiile individuale, prin intermediul reformei legislative.

O personalitate proeminentă a grupului a fost Peter Sager, membru al C.E. din 1984 până în 1991. Adversar al oricărei forme de totalitarism şi protagonist al democraţiei pluraliste, Peter Sager a devenit, după anul 1985, un avocat elocvent al deschiderii C.E. în faţa ţărilor din centrul şi 

estul Europei. Teza lui a fost că, din moment ce ţările din Europa Centrală şi de Est au decis înlăturarea comunismului, ele puteau coopera numai cu Consiliul Europei; având în vedere că această instituţie interguvernamentală dispune de structurile necesare unei familiarizări graduale a noilor ţări democratice cu pluralismul politic, cu principiul supremaţiei legii, cu legile economiei de piaţă şi cu respectarea drepturilor omului.

Întrucât aceste ţări nu puteau deveni membre ale C.E. peste noapte, Peter Sager a fost cel care a identificat soluţia ingenioasă a creării “statutului de invitat special”.

Grupul Democraţilor Europeni (77 membri) este o coaliţie de centru-dreapta a parlamentarilor, ale cărei obiective privesc respectul libertăţii individuale şi al drepturilor omului şi exercitarea responsabilităţilor în cadrul susţinerii unei economii de piaţă libere.

Grupul caută să-şi realizeze scopurile, influenţând lucrările C.E. şi facilitând cooperarea între membrii Consiliului.

Comisiile Adunării Parlamentare

Compoziţie. Reuniuni. Conform Regulamentului, Adunarea Parlamentară are 14 comisii, cu un număr variabil de locuri (între 46 şi 66). Comisiile sunt alcătuite din reprezentanţi sau supleanţi ai Adunării. 

La începutul fiecărei sesiuni (în luna ianuarie a fiecărui an) comisiile sunt reconstituite şi sunt aleşi preşedintele (care poate fi reales de două ori) şi 3 vicepreşedinţi. 

În anumite cazuri, funcţionează comisii ad-hoc, care se află în subordinea directă a Biroului Adunării. Numărul membrilor unei subcomisii nu trebuie să depăşească 1/3 din numărul membrilor comisiei de la care emană.

Deşi, în principal, comisiile se ocupă de elaborarea de rapoarte, ele dispun de o mare libertate în ce priveşte examinarea oricărei probleme din domeniul lor de competenţă.

Reuniunea anuală, asociată cu vizita efectuată de fiecare comisie într-un stat membru permit informarea comisiei asupra situaţiei concrete din ţara respectivă. În afara acestei reuniuni, comisiile se pot reuni şi la Paris, Bruxelles sau Budapesta. 

În general, o comisie poate delibera atunci când 1/3 din membrii săi sunt prezenţi. Reuniunile durează o zi, iar discuţiile au loc cu uşile închise.

Configuraţia comisiilor. După sfera lor de competenţă, comisiile sunt configurate astfel:

· Comisia pentru probleme politice. Pe lângă cea privind examinarea cererilor de adeziune la organizaţie, competenţele acestei comisii includ: rezolvarea paşnică a conflictelor, dialogul şi medierea pentru rezolvarea crizelor constituţionale şi politice, precum şi căutarea de soluţii pentru dezvoltarea procesului de construcţie europeană.

În studiul “Rolul diplomaţiei parlamentare ilustrat de Adunarea Parlamentară a Consiliului Europei”, Heinrich KLEBES arăta că Adunarea Parlamentară (ca şi Comitetul Miniştrilor, de altfel) a avut succese, dar şi insuccese în reglementarea conflictelor dintre statele membre. Astfel, în ciuda numeroaselor rezoluţii şi recomandări care se referă la problema Ciprului, părţile în cauză nu au putut fi convinse să accepte o soluţie de compromis.

Acţiunea Adunării Parlamentare a fost un succes în cazul litigiului franco-german asupra Landului Saar; textul acordului franco-german din 1954 s-a bazat pe lucrările Adunării Parlamentare. De asemenea, între 1980 şi 1983, Malta a ales Adunarea Parlamentară drept instanţă de mediere pentru reglementarea unui conflict dintre ea şi Regatul Unit al Marii Britanii, conflict care privea curăţarea apelor din jurul insulei de deşeurile acumulate în timpul şi după cel de-al doilea război mondial. În urma raportului Comisiei politice, Biroul Adunării Parlamentare a hotărât, în 1982, să invite cele două părţi să înceapă negocieri bilaterale pentru rezolvarea conflictului. În 1983/1984 Malta şi Regatul Unit au ajuns la un acord care a permis soluţionarea conflictului.

În acelaşi studiu se arată că Adunarea Parlamentară se consideră garantul prevederilor Statutului. De-a lungul vremii, ea s-a confruntat cu situaţii în care ordinea constituţională democratică a unui stat a fost pusă sub semnul întrebării sau a fost schimbată complet. Preluarea puterii de către armată, în Turcia, în anul 1980, a constituit ani de-a rândul o preocupare pentru Adunarea Parlamentară, care s-a aflat pe punctul de a adopta o recomandare către Comitetul Miniştrilor, prin care acesta să invite Turcia să se retragă din Comitetul Miniştrilor.

În ultimii ani, situaţia drepturilor omului, legată de problema kurdă, s-a aflat în mai multe rânduri pe ordinea de zi a Adunării Parlamentare. În 1994, o delegaţie condusă de preşedintele Adunării Parlamentare s-a deplasat în Turcia, pentru a obţine de la autorităţile turce garanţia formulării unor amendamente la anumite prevederi ale Constituţiei şi ale Codului penal, considerate a fi contrare CEDO.

Începând din 1989, Comisia şi-a concentrat tot mai mult atenţia asupra problemelor legate de securitatea democratică.

Termenul de “securitate democratică” a apărut în terminologia internaţională la Summit-ul de la Viena din 1993.

Şefii de stat şi de guvern ai statelor membre ale C.E. au angajat Organizaţia pentru favorizarea formării în Europa a unui spaţiu vast de securitate democratică. Securitatea colectivă va rezulta nu numai din existenţa unui scut militar (cu garanţiile sale de apărare şi cu mecanismele de menţinere sau restabilire a păcii) şi a unui scut economic (vizând reducerea disparităţilor excesive şi angajarea pe calea ajutorării, cooperării şi integrării), ci şi din cea a unui scut politic, care constă în faptul că toate statele membre se angajează să aplice principiile democraţiei pluraliste, supremaţia dreptului şi respectarea drepturilor omului, atât în ordinea lor juridică internă, cât şi în relaţiile reciproce.

· Comisia pentru probleme economice şi dezvoltare se ocupă de o gamă largă de probleme din domeniul dezvoltării şi cooperării economice în Europa.

· Comisia pentru probleme sociale, de sănătate şi familie se concentrează asupra utilizării forţei de muncă, al asigurării coeziunii sociale, al protecţiei copiilor şi a persoanelor vârstnice, asupra elaborării de politici europene concentrate în domeniul sănătăţii, soluţionării problemelor etice ridicate de biomedicină etc.

· Comisia pentru probleme juridice şi drepturile omului examinează diferite aspecte ale monitorizării la care sunt supuse democraţiile în tranziţie; răspunde preocupărilor statelor membre referitoare la: minorităţile naţionale şi protecţia drepturilor lor, abolirea pedepsei cu moartea, îmbunătăţirea condiţiilor din închisori; contribuie la ameliorarea mecanismelor Convenţiei europene a drepturilor omului; avizează proiectele de instrumente juridice ale C.E.

· Comisia pentru cultură şi educaţie, iniţiatoare a Convenţiei culturale europene, participă activ la cooperarea culturală europeană.

· Comisia pentru ştiinţă şi tehnologie are drept scop găsirea de soluţii pentru îmbunătăţirea dialogului între factorii politici de decizie, comunitatea ştiinţifică şi mediile industriale.

· Comisia pentru mediu, amenajarea teritoriului şi puterile locale tratează probleme legate de dezvoltarea durabilă şi de activităţile teritoriale.

· Comisia pentru migraţie, refugiaţi şi demografie susţine drepturile omului, ale emigranţilor, refugiaţilor şi persoanelor dislocate, acţionând pentru îmbunătăţirea condiţiilor lor de viaţă şi căutând soluţii pentru respectarea valorilor umanitare ale C.E.

· Comisia pentru regulament se ocupă de problemele de procedură privind funcţionarea Adunării. 

· Comisia pentru agricultură şi dezvoltare rurală se ocupă de problemele agriculturii europene, ale industriei agro-alimentare, silviculturii, pescuitului, precum şi de politicile de promovare a dezvoltării rurale.

· Comisia pentru relaţii parlamentare şi politice contribuie la întărirea cooperării între parlamentele statelor membre şi la cunoaşterea de către parlamentele naţionale a activităţii Adunării Parlamentare.

· Comisia bugetului se reuneşte cu regularitate pentru a discuta bugetul Adunării Parlamentare şi al C.E.

· Comisia privind egalitatea şanselor între femei şi bărbaţi a fost creată de Adunarea Parlamentară în 1998 pe temeiul convingerii că egalitatea şanselor este o condiţie necesară pentru o democraţie adevărată.

· Comisia pentru onorarea obligaţiilor şi angajamentelor de către statele membre ale C.E. (Comisia de monitorizare) şi-a început activitatea în 1997, instituţionalizând o practică ce a existat din momentul în care Adunarea a hotărât să admită rapid “noile democraţii” în rândurile sale; are ca scop facilitarea tranziţiei acestora de la un regim totalitar spre un sistem bazat pe democraţia pluralistă.

2.2. Sesiunile şi dezbaterile Adunării Parlamentare

Aspecte referitoare la durata şi modul de organizare a Sesiunilor Adunării Parlamentare

Orice sesiune a Adunării Parlamentare se împarte în 4 sesiuni parţiale, fiecare cu o durată de aproximativ o săptămână, în cursul lunilor ianuarie/februarie, aprilie/mai, iunie/iulie şi septembrie/octombrie.

În sala de şedinţă, locurile rezervate membrilor sunt amenajate în formă de potcoavă, fiind dispuse în ordine alfabetică şi nu după criteriul delegaţiilor naţionale sau al grupurilor politice.

Secretariatul pentru şedinţă are responsabilităţi specifice cu privire la deplinele puteri ale membrilor, convocarea Adunării şi ţinerea la zi a ordinii de desfăşurare a lucrărilor. Prin intermediul său sunt prezentate moţiunile, amendamentele, întrebările, declaraţiile scrise şi rapoartele comisiei.

Dezbaterile plenare ale Adunării sunt publice; comisiile însă, se reunesc, în general, cu uşile închise.

Numărul de reprezentanţi ce pot participa la o dezbatere nu este limitat, cu excepţia unor situaţii speciale (de exemplu, discuţiile privind procedura de urgenţă sau moţiunile de procedură).

Biroul propune Adunării un program şi un orar pentru fiecare dezbatere în parte. În general, oratorii pot vorbi cel puţin cinci minute.

Modalităţi de vot. De obicei, Adunarea adoptă hotărâri prin ridicarea mâinii. Dacă rezultatul este îndoielnic, Adunarea este solicitată să voteze prin ridicarea în picioare. Preşedintele anunţă dacă moţiunea a trecut sau nu, fără a da cifre.

Metoda apelului nominal se aplică dacă cel puţin zece reprezentanţi îşi exprimă dorinţa în acest sens sau dacă preşedintele hotărăşte astfel.

Majoritatea necesară. Pentru un proiect de recomandare sau de aviz adresat Comitetului Miniştrilor, pentru includerea unei moţiuni în registrul Adunării sau pentru adoptarea unei proceduri de urgenţă, este necesară o majoritate de două treimi.

Pentru un proiect de hotărâre sau pentru orice altă hotărâre este necesară majoritatea voturilor.

Cvorumul. În general, Adunarea nu poate adopta o decizie dacă nu sunt prezenţi peste jumătate din reprezentanţi. 

În cazul în care, înainte de votare, nu se solicită preşedintelui să constate numărul celor prezenţi, Adunarea poate decide asupra problemelor aflate în discuţie, indiferent de numărul reprezentanţilor prezenţi.

 

3. Documentele şi actele oficiale ale 

Adunării Parlamentare

Documentele adoptate de Adunarea Parlamentară. Adunarea adoptă patru categorii de texte: recomandări, rezoluţii, avize şi directive.

Recomandările conţin propuneri adresate Comitetului Miniştrilor, a căror aplicare intră în competenţa guvernelor (în februarie 1993, cu o majoritate de peste trei pătrimi, Adunarea a adoptat Recomandarea 1201, proiect de protocol adiţional la Convenţia europeană pentru drepturile omului; de asemenea, planul de acţiune al C.E. pentru lupta împotriva rasismului, xenofobiei, antisemitismului şi intoleranţei s-a inspirat dintr-o recomandare a Adunării Parlamentare).

Rezoluţiile conţin hotărârile Adunării asupra problemelor pe care este împuternicită să le reglementeze sau în privinţa cărora exprimă opinii care angajează doar responsabilitatea ei.

Avizele sunt în cea mai mare parte exprimate de Adunare asupra problemelor care îi sunt supuse de Comitetul Miniştrilor (admiterea de noi state membre în C.E., proiecte de convenţii, bugetul, aplicarea Cartei sociale europene sau activităţile desfăşurate de Congresul Puterilor Locale şi Regionale din Europa).

Directivele sunt în general instrucţiuni adresate de Adunare, comisiilor sale.

Declaraţiile scrise sunt documente prin care membrii Adunării iau poziţie publică în privinţa unor probleme de interes european. Orice declaraţie scrisă trebuie semnată de cel puţin 3 reprezentanţi sau supleanţi de naţionalităţi diferite şi nu trebuie să depăşească 200 de cuvinte.

Redactarea rapoartelor

În general, rapoartele sunt generate de o moţiune privind o recomandare sau o rezoluţie. Moţiunea trebuie depusă de cel puţin zece membri ai Adunării, apoi este înaintată, spre avizare, comisiei pentru raport. Comisia principală desemnează un raportor pentru redactarea raportului.

Un raport cuprinde două părţi: proiectul de rezoluţie operaţional, recomandarea, avizul sau directiva şi expunerea de motive.

Ambele părţi ale raportului sunt discutate în cadrul comisiei, dar numai partea operaţională se supune votului.

După ce raportul se adoptă de către Comisie, el se depune spre a fi dezbătut de către Adunarea Parlamentară. 

Actele Adunării. Documentele oficiale ale Adunării Parlamentare sunt:

- ordinele de zi, care se publică sub forma unui “buletin” distribuit înainte de fiecare şedinţă, care conţine informaţii necesare membrilor Adunării;

- procesele-verbale, documente în care se consemnează hotărârile luate de Adunare;

- rapoartele dezbaterilor, care reproduc integral discursurile pronunţate în engleză sau franceză şi un rezumat al traducerii sale simultane în cealaltă limbă oficială;

- alte rapoarte, comunicate, solicitări de avize transmise de Comitetul Miniştrilor, întrebări către şi răspunsuri din partea Comitetului Miniştrilor, comunicări ale Secretarului general, moţiuni înregistrate, rapoarte ale comisiilor şi amendamente la acestea, rapoarte ale organizaţiilor internaţionale, declaraţii scrise şi texte adoptate.

Textele adoptate de Adunare sunt tipărite într-o ediţie provizorie, imediat după adoptarea lor; versiunea definitivă se publică sub forma unui volum distinct la finele fiecărei sesiuni.

Volumele tipărite ale actelor Adunării sunt trimise automat secretariatelor delegaţiilor naţionale şi, la cerere, membrilor Adunării Parlamentare.

Documentare, informaţii şi arhive. Adunarea Parlamentară beneficiază de serviciile generale ale Secretariatului. Serviciul de editare şi documentare, biblioteca generală, arhivele, unitatea de indexare, serviciul de informatică şi de telecomunicaţii, precum şi oficiul poştal şi tipografia sunt la dispoziţia sa.

Adunarea are şi un sistem propriu de asigurare a circulaţiei documentelor, folosind tehnici moderne de prelucrare şi transmitere electronică a datelor.

Adunarea Parlamentară deţine co-preşedinţia Centrului European pentru Cercetare şi Documentare Parlamentară, organism care asigură menţinerea legăturilor între adunările parlamentare naţionale şi internaţionale.

*

Datoria principală a Adunării Parlamentare este aceea de acţiona în vederea realizării progresive a scopului Consiliului Europei: o unitate mai strânsă între membrii săi, în scopul salvgardării şi promovării idealurilor şi principiilor care reprezintă patrimoniul lor comun.

Diplomaţia parlamentară pe care o practică Adunarea Parlamentară are ca obiectiv definirea poziţiilor politice parlamentare în vederea influenţării politicii guvernelor. Cooperarea Adunării Parlamentare cu parlamentele naţionale ale statelor membre ale C.E. dobândeşte, în aceste condiţii, noi şi importante conotaţii, subliniate recent în Discursul introductiv al preşedintelui Adunării Parlamentare, Lord Russell-Johnston, la reuniunea din 5-6 mai 2000 de la Strasbourg. Acesta a enumerat elementele care trebuie să stea la baza cooperării dintre parlamentele naţionale şi Adunarea Parlamentară a C.E. în elaborarea şi aplicarea normelor europene:

- un parteneriat logic pentru asigurarea unei transparenţe mai mari a acţiunilor desfăşurate de guverne;

- rapiditate în acţiuni: dispunând de o reţea imensă de contacte personale şi de o îndelungată experienţă politică, parlamentarii au adeseori posibilitatea de a reacţiona mai rapid şi mai suplu decât omologii lor guvernamentali;

- reacţie eficientă la crizele politice apărute: astfel, o acţiune parlamentară comună a Adunării, a Parlamentului European, a Adunării Parlamentare a OSCE şi a parlamentarilor albanezi a fost esenţială în pregătirea şi validarea alegerilor din iunie-iulie 1997 din Albania, lucru ce a permis reinstaurarea stabilităţii politice în ţară;

- sprijinirea realizării reformelor constituţionale: Adunarea, în cooperare cu Comisia de la Veneţia, a contribuit activ la încurajarea dialogului între Preşedintele şi Parlamentul Moldovei cu privire la procesul de reformă constituţională;

- trimiterea de observatori la alegeri: în procesul de examinare a cererilor de aderare la C.E., există regula generală a trimiterii de observatori la alegerile legislative ale statului care solicită aderarea. În condiţii excepţionale şi întotdeauna la invitaţia parlamentului naţional în cauză şi în cooperare cu el, trimite observatori şi la alegerile legislative, prezidenţiale şi locale în state-membre ale C.E.;

- întărirea cooperării regionale prin organizarea de reuniuni speciale. În cadrul unei astfel de reuniuni, preşedinţii Parlamentelor Armeniei, Azerbaidjanului şi Georgiei au semnat, în martie 2000, o Declaraţie comună prin care s-au pus bazele unei cooperări parlamentare fără precedent în regiune;

- o bună cunoaştere reciprocă, care, pe de o parte, să permită Adunării să cunoască mai bine realităţile, interesele şi nevoile parlamentelor naţionale iar, pe de altă parte, să permită parlamentelor naţionale să identifice potenţialul Adunării ca platformă de acţiune parlamentară internaţională;

- adaptarea structurilor pentru obţinerea unei eficienţe sporite în condiţiile existenţei unui volum de lucru în continuă creştere. 

Propunerile făcute de preşedintele în exerciţiu al Adunării Parlamentare pentru întărirea rolului acesteia se referă în principal la:

- crearea în cadrul parlamentelor a unor comisii specializate pe problematica europeană, care să fie în contact permanent cu comisiile Adunării Parlamentare; 

- întocmirea, de către preşedinţii delegaţiilor naţionale, de rapoarte destinate comisiilor competente din parlamentele lor naţionale, în care să prezinte activităţile desfăşurate de delegaţiile respective, precum şi lucrările Adunării Parlamentare;

- iniţierea de dezbateri în parlamentele naţionale, care să aibă ca temă lucrările Adunării Parlamentare, ale C.E. şi ale altor organisme europene şi care să aibă drept scop deschiderea orizonturilor politice ale guvernelor;

- realizarea de contacte între raportori pe teme comune Adunării şi parlamentelor naţionale, ceea ce ar permite ameliorarea fluxului informaţional şi definirea problemelor de interes comun.

3. CONGRESUL PUTERILOR LOCALE ŞI REGIONALE 

DIN EUROPA

3.1. CPLRE – organ reprezentativ al colectivităţilor locale şi regionale din Europa

Începând din anul 1957, când a înfiinţat Conferinţa Permanentă a Puterilor Locale şi Regionale din Europa, Consiliul Europei a acţionat permanent în favoarea reprezentării puterilor locale, susţinând că democraţia şi autonomia reprezintă o necesitate şi un spaţiu esenţial de reformă atât la nivel local cât şi naţional.

Schimbările intervenite după 1989 în Europa Centrală şi de Est au făcut ca extinderea democraţiei locale şi regionale să devină o necesitate presantă. Astfel, în 1994, printr-o Rezoluţie statutară a Comitetului Miniştrilor de restructurare şi transformare a Conferinţei Permanente a Puterilor Locale şi Regionale din Europa, a fost înfiinţat Congresul Puterilor Locale şi Regionale din Europa (CPLRE), ca organ consultativ al Consiliului Europei.

În structura Consiliului Europei, Congresul Puterilor Locale şi Regionale din Europa figurează imediat după Comitetul Miniştrilor şi Adunarea Parlamentară.

3.2. Componenţă. Instanţe. Lucrări

Componenţă. Organ consultativ, Congresul este format din 291 membri titulari şi 291 supleanţi, aleşi de cele 41 de state membre ale C.E. şi reprezintă peste 200.000 colectivităţi locale şi regionale. Reprezentanţii şi supleanţii au un mandat cu o durată de 2 ani.

În cadrul Congresului, fiecare stat membru are dreptul la un număr de locuri egal cu cel pe care îl are în Adunarea Parlamentară.

Preşedintele Congresului este ales la fiecare 2 ani, prin rotaţie, de către cele două Camere.

Instanţe. Lucrările Congresului se organizează în cadrul celor două Camere: Camera puterilor locale şi Camera regiunilor. Fiecare Cameră îşi alege la 2 ani preşedintele şi Biroul.

În cadrul fiecărei Camere funcţionează grupuri de lucru şi, când situaţia o cere, se constituie şi grupuri de lucru ad-hoc. Pentru probleme ce ţin de competenţa celor două Camere, fiinţează grupuri de lucru mixte.

Biroul Congresului este alcătuit din membrii birourilor celor două Camere, precum şi preşedintele Congresului. Biroul Congresului răspunde de pregătirea sesiunii plenare a Congresului, de coordonarea lucrărilor celor două Camere, de elaborarea bugetului şi de repartizarea resurselor bugetare.

Comisia permanentă, compusă din reprezentanţi ai tuturor delegaţiilor naţionale, asigură continuitatea lucrărilor între sesiuni şi urmăreşte desfăşurarea diverselor activităţi interguvernamentale ale C.E.

Secretariatul este asigurat de C.E. şi la nivelul Congresului este condus de un secretar executiv.

Lucrările CPLRE. De regulă, Congresul ţine în fiecare an o sesiune ordinară, la sediul C.E. 

Sesiunile fiecăreia din Camere preced şi/sau urmează imediat sesiunii Congresului.

Obiectivele principale aflate în atenţia Congresului sunt:

- examinarea situaţiei democraţiei locale şi regionale în statele membre şi în ţările candidate;

- organizarea eficace a puterilor locale şi regionale în cadrul noilor democraţii şi în toate statele membre ale C.E.;

- reprezentarea intereselor consiliilor locale şi regionale în elaborarea politicilor europene;

- integrarea imigranţilor şi a grupurilor defavorizate;

- cooperarea regională şi transfrontalieră;

- observarea desfăşurării alegerilor locale şi regionale.

Ca modalităţi de realizare a acestor obiective, menţionăm:

- conlucrarea cu asociaţiile democratice naţionale ale puterilor locale şi regionale, precum şi cu celelalte organizaţii internaţionale reprezentând puterile locale şi regionale;

- organizarea de audieri publice, conferinţe sau colocvii cu specialişti, pentru asigurarea unei participări cât mai largi a publicului local sau regional;

- discutarea problemelor de actualitate care prezintă interes politic pentru puterile locale şi regionale ale întregii Europe.

Programe speciale concrete ale CPLRE

Reţeaua europeană a instituţiilor pentru formarea colectivităţilor teritoriale (ENTO) oferă sprijin ţărilor din Europa Centrală şi de Est în formarea şi pregătirea de specialişti în domeniul administraţiei locale şi regionale. 

Programul LODE (LOcal DEmocracy), lansat în 1992, vizează promovarea democraţiei locale, precum şi susţinerea dezvoltării autorităţilor locale şi regionale în statele membre ale C.E., mai ales în cele din Europa Centrală şi de Est.

Agenţiile pentru democraţia locală (ADL), create în 1993, în cadrul procesului de pace în fosta Iugoslavie, au drept scop: promovarea respectării drepturilor omului şi a democraţiei, precum şi instaurarea unor relaţii intercomunitare paşnice în zonele în care dialogul între diferite comunităţi trebuie încurajat şi consolidat.

CAPITOLUL III

ROMÂNIA ŞI CONSILIUL EUROPEI

· România a devenit membră a Consiliului Europei la 7 octombrie 1993. În Comitetul Miniştrilor ea este reprezentată de ministrul afacerilor externe, iar în Adunarea Parlamentară de o delegaţie formată din 10 reprezentanţi şi 10 supleanţi. Delegaţia română la CPLRE are o compoziţie similară.

· În prezent, România a semnat şi ratificat 56 de instrumente juridice internaţionale, dintre care menţionăm:

- Convenţia europeană pentru apărarea drepturilor omului şi libertăţilor fundamentale şi cele 11 protocoale adiţionale

- Convenţia culturală europeană

- Carta autonomiei locale

- Convenţia europeană pentru prevenirea torturii şi a pedepselor sau tratamentelor crude, inumane sau degradante, precum şi cele două protocoale adiţionale la această convenţie

- Convenţia-cadru pentru protecţia minorităţilor naţionale (România a fost prima ţară care a ratificat această Convenţie)

- Carta socială europeană

De asemenea, România a semnat, dar nu a ratificat, alte 23 tratate ale C.E.

· România participă la diferite programe de cooperare şi asistenţă ale C.E. (Demostene, Themis, LODE). 

· Centrul de Informare şi Documentare al C.E. la Bucureşti face parte din reţeaua central şi est-europeană a instituţiilor similare înfiinţate de Consiliul Europei la Budapesta, Varşovia, Praga, Bratislava, Sofia, Moscova, Vilnius, Talinn, Kiev, Riga, Skopje, Chişinău, Ljubliana.

Principalele funcţii ale Centrului sunt:

- informarea instituţiilor din România asupra scopurilor, activităţilor şi realizărilor Consiliului Europei;

- traducerea şi editarea unor documente şi publicaţii ale C.E. (România şi Consiliul Europei, Dicţionarul spiritului tolerant, Diplomaţia parlamentară, Albumul drepturilor omului, Drepturile omului în viaţa de zi cu zi, Drepturile omului şi poliţia);

- promovarea politicilor Consiliului Europei. Centrul şi-a dat concursul şi a participat la diverse conferinţe internaţionale organizate de Consiliul Europei în ţara noastră. A fost asociat la pregătirea unor conferinţe internaţionale organizate de Institutul Român de Studii Internaţionale în colaborare cu M.A.E. şi C.E.: Seminarul internaţional privind securitatea democratică (1996), Conferinţa internaţională privind rolul diplomaţiei parlamentare în stabilirea unei ordini democratice de securitate (1998).

